IZVEDBENA UREDBA KOMISIJE (EU) 2018/1711

z dne 13. novembra 2018

o spremembi Izvedbene uredbe Sveta (EU) št. 1371/2013 glede datuma začetka uporabe izvzetij, odobrenih indijskim proizvajalcem izvoznikom

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1), ter zlasti členov 11(3), 13(4) in 14(3) Uredbe,

po posvetovanju z državami članicami,

ob upoštevanju naslednjega:

1. VELJAVNI UKREPI

(1) Svet je po protidampinški preiskavi z Izvedbeno uredbo (EU) št. 791/2011 (2) z dne 9. avgusta 2011 uvedel dokončno protidampinško dajatev v višini 62,9 % na uvoz nekaterih tkanin z odprto mrežno strukturo iz steklenih vlaken s poreklom iz Ljudske republike Kitajske („LRK“).

(2) Po preiskavi proti izogibanju v skladu s členom 13 Uredbe Sveta (ES) št. 1225/2009 (3) („osnovna uredba“) je Svet z Izvedbeno uredbo (EU) št. 672/2012 (4)24. julija 2012 ukrepe razširil na uvoz nekaterih tkanin z odprto mrežno strukturo iz steklenih vlaken, poslanih iz Malezije, ne glede na to, ali so deklarirane kot izdelek s poreklom iz Malezije ali ne.

(3) Po preiskavi proti izogibanju v skladu s členom 13 osnovne uredbe je Svet z Izvedbeno uredbo (EU) št. 21/2013 (5)16. januarja 2013 ukrepe razširil na uvoz nekaterih tkanin z odprto mrežno strukturo iz steklenih vlaken, poslanih iz Tajvana in Tajske, ne glede na to, ali so deklarirane kot izdelek s poreklom iz Tajvana ali Tajske ali ne.

(4) Po preiskavi proti izogibanju v skladu s členom 13 osnovne uredbe je Svet z Izvedbeno uredbo (EU) št. 1371/2013 (6)20. decembra 2013 ukrepe razširil na uvoz nekaterih tkanin z odprto mrežno strukturo iz steklenih vlaken, poslanih iz Indije in Indonezije, ne glede na to, ali so deklarirane kot izdelek s poreklom iz Indije in Indonezije, in podjetju Montex Glass Fibre Industries Pvt. Ltd. odobril izvzetje iz te dajatve. V skladu s členom 1(3) Izvedbene uredbe (EU) št. 1371/2013 so se dajatve pobirale za ves uvoz zadevnega izdelka (razen za tistega, ki ga proizvaja podjetje Montex Glass Fibre Industries Pvt. Ltd.), za katerega je prej veljala registracija na podlagi Uredbe Komisije (EU) št. 322/2013 (7) o začetku preiskave proti izogibanju.

(5) Severnoameriško podjetje Pyrotek Incorporated s tovarnami ali prodajnimi mesti v različnih državah, vključno z državami članicami EU, je 21. januarja 2014 zaprosilo za izvzetje iz razširjenih ukrepov v skladu s členom 11(4) osnovne uredbe v zvezi s podjetjem Pyrotek India Pvt. Ltd., proizvajalcem izvoznikom iz Indije.

(6) V odgovoru na vprašalnik, ki ga je poslala Komisija, je podjetje Pyrotek India Pvt. Ltd. navedlo, da je izvažalo zadevni izdelek v obdobju preiskave proti izogibanju, kar je privedlo do razširitve ukrepov na Indijo (od 1. aprila 2012 do 31. marca 2013). Zato podjetje Pyrotek India Pvt. Ltd. ni izpolnilo pogojev, določenih v členu 11(4) osnovne uredbe. Vendar je zahtevek vseboval zadostne dokaze, ki upravičujejo začetek delnega vmesnega pregleda ukrepov, kakor so bili razširjeni na Indijo, v skladu s členom 11(3) in členom 13(4) osnovne uredbe.

(7) Komisija je 23. septembra 2014 začela delni vmesni pregled v skladu s členom 11(3) in členom 13(4) osnovne uredbe. Med delnim vmesnim pregledom je Komisija ugotovila, da je bilo podjetje Pyrotek India Pvt. Ltd. dejanski proizvajalec zadevnega izdelka, odkar ga je začelo proizvajati avgusta 2011, in da se ni vključilo v prakse izogibanja.

(8) Komisija je 10. septembra 2015 po preiskavi v skladu s členom 11(3) in členom 13(4) osnovne uredbe z Izvedbeno uredbo (EU) 2015/1507 (8) nekatere indijske proizvajalce, vključno s podjetjem Pyrotek India Pvt. Ltd., izključila iz razširitve dajatve, ki se uporablja za uvoz zadevnega izdelka, poslanega iz Indije, ne glede na to, ali je deklariran kot izdelek s poreklom iz Indije ali ne. Podjetju Pyrotek India Pvt. Ltd. je bilo od navedenega datuma posledično odobreno izvzetje iz razširjenih ukrepov, ki se uporabljajo za izvoz v Unijo.

(9) Komisija je 6. novembra 2017 po pregledu zaradi izteka ukrepa v skladu s členom 11(2) osnovne uredbe z Izvedbeno uredbo (EU) 2017/1993 (9) uvedla dokončno protidampinško dajatev na uvoz nekaterih tkanin z odprto mrežno strukturo iz steklenih vlaken s poreklom iz LRK, kakor je bila razširjena na uvoz nekaterih tkanin z odprto mrežno strukturo iz steklenih vlaken, poslanih iz Indije, Indonezije, Malezije, Tajvana in Tajske, ne glede na to, ali so deklarirane kot izdelek s poreklom iz teh držav ali ne.

2. PONOVNO ODPRTJE PREISKAVE GLEDE IZVZETJA

(10) Kakor je navedeno v uvodni izjavi (6), je Komisija med delnim vmesnim pregledom ugotovila, da je bilo podjetje Pyrotek India Pvt. Ltd. dejanski proizvajalec zadevnega izdelka, ker ga je začelo proizvajati avgusta 2011, in da se ni vključilo v prakse izogibanja. Zato se je Komisija odločila, da delno ponovno odpre preiskavo glede izvzetja.

(11) Evropska komisija je 18. maja 2018 delno ponovno odprla preiskavo glede izvzetja v zvezi z uvozom tkanin z odprto mrežno strukturo iz steklenih vlaken z velikostjo celice več kot 1,8 mm po dolžini in širini ter s težo več kot 35 g/m2, razen diskov iz steklenih vlaken, s poreklom iz Ljudske republike Kitajske ali poslane iz Indije, ne glede na to, ali so deklarirane kot izdelek s poreklom iz Indije ali ne, ki se trenutno uvrščajo pod oznaki KN ex 7019 51 00 in ex 7019 59 00. Obvestilo o začetku je objavila v Uradnem listu Evropske unije (10) („obvestilo o začetku“).

(12) V obvestilu o začetku je Komisija navedla, da je bilo ponovno odprtje preiskave po obsegu omejeno na ocenjevanje, ali bi bilo primerno razširiti časovni okvir izvzetja na obdobje med 21. decembrom 2013 in 10. septembrom 2015.

(13) Komisija je v obvestilu o začetku zainteresirane strani pozvala, naj se javijo, če želijo sodelovati v preiskavi. Poleg tega je podjetje Pyrotek India Pvt. Ltd., industrijo Unije in druge znane zainteresirane strani izrecno obvestila o začetku preiskave glede izvzetja ter jih povabila k sodelovanju.

(14) Zainteresirane strani so imele možnost, da v rokih iz obvestila o začetku pisno izrazijo svoja stališča in zahtevajo zaslišanje pred Komisijo in/ali pooblaščencem za zaslišanje v trgovinskih postopkih.

3. ZADEVNI IZDELEK

(15) Izdelek v tej preiskavi so tkanine z odprto mrežno strukturo iz steklenih vlaken z velikostjo celice več kot 1,8 mm po dolžini in širini ter s težo več kot 35 g/m2, razen diskov iz steklenih vlaken, s poreklom iz LRK ali poslane iz Indije, ne glede na to, ali so deklarirane kot izdelek s poreklom iz Indije ali ne, ki se trenutno uvrščajo pod oznaki KN ex 7019 51 00 in ex 7019 59 00 (oznaki TARIC 7019510014, 7019590014).

4. PREISKAVA

(a) Obseg preiskave

(16) Preiskava je po obsegu omejena na ocenjevanje, ali bi bilo časovni okvir izvzetja primerno razširiti na obdobje med 21. decembrom 2013 in 10. septembrom 2015.

(b) Pyrotek India Pvt. Ltd.

(17) Pyrotek India Pvt. Ltd. je indijsko hčerinsko podjetje večnacionalne skupine Pyrotek s sedežem v ZDA. Skupina Pyrotek je dobavitelj različnih vrst potrošnega materiala ter orodij za kovinsko industrijo in industrijo aluminija.

(18) Vložnik proizvaja izdelek, ki se pregleduje, v indijskem obratu v kraju Chennai in ga prodaja svojim povezanim družbam v Uniji. Povezane družbe v Uniji v večini primerov nadalje predelujejo izdelek, ki se pregleduje, in ga prodajajo končnim strankam.

(c) Ugotovitve preiskave

(19) Opozoriti je treba, da je Komisija med zgodnejšim delnim vmesnim pregledom (11) ugotovila, da je bilo podjetje Pyrotek India Pvt. Ltd. dejanski proizvajalec zadevnega izdelka in da se ni vključilo v prakse izogibanja.

(20) Kakor je navedeno v uvodni izjavi 6, je podjetje Pyrotek India Pvt. Ltd. navedlo, da je izvažalo zadevni izdelek v obdobju preiskave proti izogibanju, ki je privedla do razširitve ukrepov na Indijo (od 1. aprila 2012 do 31. marca 2013), in plačalo protidampinške dajatve na svoj izvoz v Unijo v skladu z Izvedbeno uredbo (EU) št. 1371/2013.

(21) Kakor je navedeno v uvodni izjavi 11, je bilo podjetje Pyrotek India Pvt. Ltd. z Izvedbeno uredbo (EU) 2015/1507 10. septembra 2015 izvzeto iz razširjenih ukrepov, ki se uporabljajo za izvoz v Unijo, in sicer od 11. septembra 2015. Vendar s tem datumom začetka uporabe tega izvzetja ni bilo pokrito obdobje pred navedenim datumom, v katerem je bilo treba protidampinške dajatve na izvoz podjetja Pyrotek India Pvt. Ltd. v Evropsko unijo plačati.

(22) Komisija je ponovno ocenila stanje in ugotovila, da bi bilo treba izvoz podjetja Pyrotek India Pvt. Ltd. v Unijo v obdobju med 21. decembrom 2013 in 10. septembrom 2015 izključiti iz plačila dajatve proti izogibanju.

(23) Nobena zainteresirana stran se ni javila v rokih iz obvestila o začetku. Prav tako nobena zainteresirana stran ni pisno izrazila svojih stališč ali zahtevala zaslišanja ne pred Komisijo ne pred pooblaščencem za zaslišanje v trgovinskih postopkih.

(24) Komisija zato meni, da bi bilo podjetju Pyrotek India Pvt. Ltd. ustrezno odobriti izvzetje. Navedeno izvzetje bi se moralo uporabljati za obdobje med 21. decembrom 2013 in 10. septembrom 2015 v skladu s členom 11(3) osnovne uredbe.

(25) Zato bi bilo treba spremeniti Izvedbeno uredbo (EU) št. 1371/2013, da se pojasni, da se izvzetji, odobreni podjetju Montex Glass Fibre Industries Pvt. Ltd. in podjetju Pyrotek India Pvt. Ltd., uporabljata od datuma začetka veljavnosti Izvedbene uredbe (EU) št. 1371/2013, tj. 21. decembra 2013, do začetka veljavnosti Izvedbene uredbe (EU) 2015/1507, tj. 11. septembra 2015. Člen 1(2) Izvedbene uredbe (EU) št. 1371/2013 bi bilo treba ustrezno spremeniti.

(26) Komisija po prejetju pripomb, ki jih je po razkritju predložilo podjetje Pyrotek India Pvt. Ltd., poleg tega meni, da bi bilo treba pojasniti, da bi morala biti do zahtevka za povračilo ali odpust upravičena vsakršna protidampinška dajatev, plačana za zadevni izdelek, ki ga proizvaja podjetje Pyrotek India Pvt. Ltd. in se je v Unijo uvažal v obdobju registracije blaga, določenem z Uredbo (EU) št. 322/2013.

(27) Zato je obdobje iz člena 121(1) Uredbe (EU) št. 952/2013 Evropskega parlamenta in Sveta (12) primerno podaljšati do 1. septembra 2019, da se zagotovi, da se neupravičeno plačane dajatve lahko povrnejo ali odpustijo pri nacionalnih carinskih organih v skladu z veljavno carinsko zakonodajo, kadar so roki iz navedenega odstavka potekli pred datumom začetka uporabe te uredbe.

5. POSTOPEK

(28) Ukrepi iz te uredbe so v skladu z mnenjem odbora, ustanovljenega s členom 15(1) Uredbe (EU) 2016/1036 –

SPREJELA NASLEDNJO UREDBO:

Člen 1 Izvedbena uredba (EU) št. 1371/2013 se spremeni: 1. člen 1(2) se nadomesti z naslednjim: „2. Uporaba izvzetja, ki je bilo odobreno podjetju Montex Glass Fibre Industries Pvt. Ltd. in podjetju Pyrotek India Pvt. Ltd., je pogojena s predložitvijo veljavnega trgovinskega računa carinskim organom držav članic, ki je skladen z zahtevami iz Priloge k tej uredbi. Če tak račun ni predložen, se uporabi protidampinška dajatev v skladu z odstavkom 1. Izvzetji, odobreni podjetju Montex Glass Fibre Industries Pvt. Ltd. in podjetju Pyrotek India Pvt. Ltd., se uporabljata od 21. decembra 2013.“; 3. člen 1(4) se nadomesti z naslednjim: „4. Če ni določeno drugače, se uporabljajo veljavni carinski predpisi. Obdobje iz člena 121(1) Uredbe (EU) št. 952/2013 Evropskega parlamenta in Sveta (*1) se podaljša do 1. septembra 2019 za zahtevke za povračilo ali odpust, ki jih vložita podjetje Montex Glass Fibre Industries Pvt. Ltd. in podjetje Pyrotek India Pvt. Ltd. v skladu z veljavno carinsko zakonodajo, da se pokrije povračilo ali odpust protidampinških dajatev za uvoz zadevnega izdelka med 21. decembrom 2013 in 10. septembrom 2015 oziroma v obdobju registracije iz člena 2 Uredbe (EU) št. 322/2013.

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 13. novembra 2018 Za Komisijo Predsednik Jean-Claude JUNCKER

(1) UL L 176, 30.6.2016, str. 21, kakor je bila nazadnje spremenjena z Uredbo (EU) 2018/825 (UL L 143, 7.6.2018, str. 1).

(2) Izvedbena uredba Sveta (EU) št. 791/2011 z dne 3. avgusta 2011 o uvedbi dokončne protidampinške dajatve in dokončnem pobiranju začasne dajatve, uvedene na uvoz nekaterih tkanin z odprto mrežno strukturo iz steklenih vlaken s poreklom iz Ljudske republike Kitajske (UL L 204, 9.8.2011, str. 1).

(3) Uredba Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (UL L 343, 22.12.2009, str. 51), kakor je bila nazadnje spremenjena z Uredbo (EU) št. 37/2014 Evropskega parlamenta in Sveta (UL L 18, 21.1.2014, str. 1) (ki jo je nadomestila Uredba (EU) 2016/1036, kakor je bila nazadnje spremenjena z Uredbo (EU) 2018/825).

(4) Izvedbena uredba Sveta (EU) št. 672/2012 z dne 16. julija 2012 o razširitvi dokončne protidampinške dajatve, uvedene z Izvedbeno uredbo (EU) št. 791/2011 na uvoz nekaterih tkanin z odprto mrežno strukturo iz steklenih vlaken s poreklom iz Ljudske republike Kitajske, na uvoz nekaterih tkanin z odprto mrežno strukturo iz steklenih vlaken, dobavljenih iz Malezije, ne glede na to, ali so deklarirane kot izdelek s poreklom iz Malezije ali ne (UL L 196, 24.7.2012, str. 1).

(5) Izvedbena uredba Sveta (EU) št. 21/2013 z dne 10. januarja 2013 o razširitvi dokončne protidampinške dajatve, uvedene z Izvedbeno uredbo (EU) št. 791/2011 na uvoz nekaterih tkanin z odprto mrežno strukturo iz steklenih vlaken s poreklom iz Ljudske republike Kitajske, na uvoz nekaterih tkanin z odprto mrežno strukturo iz steklenih vlaken, poslanih iz Tajvana in Tajske, ne glede na to, ali so deklarirane kot izdelek s poreklom iz Tajvana in Tajske ali ne (UL L 11, 16.1.2013, str. 1).

(6) Izvedbena uredba Sveta (EU) št. 1371/2013 z dne 16. decembra 2013 o razširitvi dokončne protidampinške dajatve, uvedene z Izvedbeno uredbo (EU) št. 791/2011 na uvoz nekaterih tkanin z odprto mrežno strukturo iz steklenih vlaken s poreklom iz Ljudske republike Kitajske, na uvoz nekaterih tkanin z odprto mrežno strukturo iz steklenih vlaken, poslanih iz Indije in Indonezije, ne glede na to, ali so deklarirane kot izdelek s poreklom iz Indije in Indonezije ali ne (UL L 346, 20.12.2013, str. 20).

(7) Uredba Komisije (EU) št. 322/2013 z dne 9. aprila 2013 o začetku preiskave glede možnega izogibanja protidampinškim ukrepom, uvedenim z Izvedbeno uredbo Sveta (EU) št. 791/2011 na uvoz nekaterih tkanin z odprto mrežno strukturo iz steklenih vlaken s poreklom iz Ljudske republike Kitajske pri uvozu nekaterih tkanin z odprto mrežno strukturo iz steklenih vlaken, poslanih iz Indije in Indonezije, ne glede na to, ali so deklarirane kot izdelek s poreklom iz Indije in Indonezije ali ne, ter o registraciji takega uvoza (UL L 101, 10.4.2013, str. 1).

(8) Izvedbena uredba Komisije (EU) 2015/1507 z dne 9. septembra 2015 o spremembi Izvedbene uredbe Sveta (EU) št. 1371/2013 o razširitvi dokončne protidampinške dajatve, uvedene na uvoz nekaterih tkanin z odprto mrežno strukturo iz steklenih vlaken s poreklom iz Ljudske republike Kitajske, na uvoz poslan med drugim iz Indije, ne glede na to, ali so deklarirane kot izdelek s poreklom iz Indije ali ne (UL L 236, 10.9.2015, str. 1).

(9) Izvedbena uredba Komisije (EU) 2017/1993 z dne 6. novembra 2017 o uvedbi dokončne protidampinške dajatve na uvoz nekaterih tkanin z odprto mrežno strukturo iz steklenih vlaken s poreklom iz Ljudske republike Kitajske, kakor je bila razširjena na uvoz nekaterih tkanin z odprto mrežno strukturo iz steklenih vlaken, poslanih iz Indije, Indonezije, Malezije, Tajvana in Tajske, ne glede na to, ali so deklarirane kot izdelek s poreklom iz teh držav ali ne, po pregledu zaradi izteka ukrepa v skladu s členom 11(2) Uredbe (EU) 2016/1036 Evropskega parlamenta in Sveta (UL L 288, 7.11.2017, str. 4).

(10) Obvestilo o začetku glede protidampinških ukrepov, ki se uporabljajo za uvoz nekaterih tkanin z odprto mrežno strukturo iz steklenih vlaken s poreklom iz Ljudske republike Kitajske, kakor so razširjeni na uvoz, poslan iz Indije, ne glede na to, ali je deklariran kot s poreklom iz Indije ali ne (UL C 171, 18.5.2018, str. 10).

(11) Izvedbena uredba (EU) 2015/1507, uvodne izjave 12 do 16.

(12) Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).

(*1) UL L 269, 10.10.2013, str. 1.“